Η ακράτεια των ούρων σε γυναίκες αγροτικών περιοχών της Κρήτης και η εκτίμηση της ποιότητας ζωής τους
Authors: Ανυφαντάκη Στυλιανή 
Published: January 2014

Εισαγωγή: Η ακράτεια των ούρων αποτελεί ένα συχνό πρόβλημα με έκδηλες ψυχολογικές και κοινωνικές συνέπειες. Πολλές μελέτες διεθνώς αναφέρουν μειωμένη ποιότητα ζωής (QoL) στις γυναίκες με ακράτεια ούρων. Σκοπός: Σκοπός της μελέτης ήταν η εκτίμηση της ποιότητας ζωής των γυναικών με ακράτεια από την Πρωτοβάθμια Φροντίδα Υγείας (Π.Φ.Υ.). Στόχοι: α. Εκτίμηση της συχνότητας της ακράτειας των ούρων στις γυναίκες 35-65 ετών, που επισκέπτονται, για οποιοδήποτε λόγο, τα Κέντρα Υγείας αγροτικών περιοχών της Κρήτης. β. Εκτίμηση του επιπολασμού της ακράτειας στις γυναίκες 36-65 ετών, που κατοικούν στην ευρύτερη περιοχή των υπό μελέτη κέντρων Π.Φ.Υ. γ. Διερεύνηση ύπαρξης σταθμισμένου εργαλείου για την αξιολόγηση της ποιότητας ζωής γυναικών με ακράτεια ούρων, το οποίο θα μπορούσε να χρησιμοποιηθεί στην Ελλάδα μετά από διαδικασία μετάφρασης, πολιτισμικής προσαρμογής και στάθμισης. δ. Εκτίμηση της ποιότητας ζωής των γυναικών 36-65 ετών με ακράτεια. ε. Εκτίμηση της ποιότητας ζωής των γυναικών 35-65 ετών με ακράτεια, που επισκέπτονται τη Δευτεροβάθμια Φροντίδα Υγείας για το πρόβλημά τους. στ. Εκτίμηση των παραγόντων που σχετίζονται με την ποιότητα ζωής. ζ. Ανάπτυξη εργαλείων και εκπαίδευση των επαγγελματιών Πρωτοβάθμιας Φροντίδας Υγείας της Κρήτης σε δεξιότητες σχετικά με τη διαχείριση της γυναικείας ακράτειας ούρων. Πληθυσμός μελέτης και μέθοδοι: Το δείγμα αποτέλεσαν γυναίκες με ακράτεια από 5 επιλεγμένες μονάδες Π.Φ.Υ. στην Κρήτη και από το εξωτερικό ιατρείο ακράτειας του ΠαΓΝΗ. Η ποιότητα ζωής μετρήθηκε με το ειδικό για την ακράτεια ερωτηματολόγιο I-QoL (Incontinence Quality of Life), το οποίο μεταφράστηκε και προσαρμόστηκε στα Ελληνικά. Αποτελέσματα: Από τις 282 γυναίκες, που επισκέφτηκαν για οποιοδήποτε λόγο την Π.Φ.Υ., οι 125 (44.3%) ανέφεραν ακράτεια ούρων, ενώ 38 γυναίκες επισκέφτηκαν το ιατρείο ακράτειας του ΠαΓΝΗ. Οι γυναίκες από την Π.Φ.Υ. εμφανίζουν καλύτερη ποιότητα ζωής [I-QoL Mean (SD):81,8 (20,6)] σε σχέση με αυτές που αναζητούν βοήθεια από τη Δευτεροβάθμια Φροντίδα Υγείας [I-QoL Mean (SD):45,9 (26,2)], (p<0.001). Από την πολυπαραγοντική ανάλυση, προέκυψε ότι η μέτρια ακράτεια (Β=-12,015 p=0,002), η σοβαρή ακράτεια (Β=-30,656 p<0,001) και η Δευτεροβάθμια Φροντίδα (Β=-19,105 p<0,001) αποτελούν ανεξάρτητους παράγοντες που σχετίζονται αρνητικά με την ποιότητα ζωής. Δεκατέσσερις Μαίες και 4 Νοσηλευτές από 2 περιφερειακά ιατρεία και 10 Κ.Υ. της Κρήτης παρακολούθησαν 4 σεμινάρια συνολικής διάρκειας 12 ωρών για τη διαχείριση της ακράτειας ούρων των γυναικών στην Π.Φ.Υ. (Σεπτέμβριος-Μάρτιος 2002). Στα πλαίσια της εκπαίδευσης των επαγγελματιών Πρωτοβάθμιας Φροντίδας Υγείας, διαμορφώθηκαν στα Ελληνικά, μετά από χορήγηση άδειας από τους συγγραφείς, κάποια εργαλεία (διάγραμμα ούρησης, δοκιμασία πάνας 24 ωρών, επανεκπαίδευση κύστεως, επανεκπαίδευση πυελικού εδάφους) και συγγράφηκε ένα εγχειρίδιο για τη διαχείριση της ακράτειας στην Π.Φ.Υ. Συμπέρασμα: Η ακράτεια αποτελεί ένα συχνό πρόβλημα στις γυναίκες που επισκέπτονται την ΠΦΥ με αρνητικές συνέπειες για την ποιότητα ζωής τους. Εκτός από τη σοβαρότητα της ακράτειας, η αναζήτηση βοήθειας στη Δευτεροβάθμια Φροντίδα Υγείας αναδείχθηκε ως ανεξάρτητος παράγοντας αρνητικής συσχέτισης με την ποιότητα ζωής, εγείροντας ερωτηματικά σχετικά με το ρόλο προσωπικών, κοινωνικών και πολιτιστικών παραγόντων στη διαμόρφωση της ποιότητας ζωής.